## Odluka Ustavnog suda Republike Hrvatske broj:U-IIIA-4143/2005 od 4. travnja 2007.

### NN 45/2007 (3.5.2007.), Odluka Ustavnog suda Republike Hrvatske broj:U-IIIA-4143/2005 od 4. travnja 2007.

# USTAVNI SUD REPUBLIKE HRVATSKE

**1501**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnijela Š. K. iz Z., koju zastupa
M. K. iz Z., na sjednici održanoj 4. travnja 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod brojem: P-4967/01 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon dana objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02.i 49/02. – pročišćeni tekst),
podnositeljici ustavne tužbe Š. K. iz Z., S. B. 13, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine« broj 41/01. – pročišćeni tekst) u iznosu od 7.500,00
kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je, na temelju članka 63. Ustavnog zakona o Ustavnom sudu
Republike Hrvatske (»Narodne novine« broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), 13. listopada 2005. podnijela ustavnu
tužbu radi duljine parničnog postupka, smatrajući da joj je povrijeđeno ustavno
pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Dana 15. ožujka 2000. godine podnositeljica je podnijela prijedlog za ovrhu,
protiv tuženika, suvlasnika stambene zgrade u Z., J. 1. Taj prijedlog ispravljen
je 7. lipnja 2000. godine i na temelju njega je 16. lipnja 2000. godine donijeto
rješenje o ovrsi broj: Ovrv-6595/00.
Tuženici su 10. srpnja 2000. godine uložili prigovor te je sud rješenjem broj:
Ovrv-6595/00 od 13. veljače 2001. godine, stavio izvan snage rješenje o ovrsi na
temelju vjerodostojne isprave u dijelu kojim je određena ovrha, te je odredio
postupanje kao u povodu prigovora protiv platnog naloga.
Tijekom parničnog postupka, do očitovanja Općinskog suda u Zagrebu od 27.
travnja 2006. godine održano je pet ročišta, u kojima je podnositeljica tražila
dodatne rokove radi specifikacije tužbenog zahtjeva te ispravne naznake
tuženika, jer je u skladu s propisima potrebno kao tuženike navesti poimence sve
suvlasnike.
Podneskom od 30. siječnja 2006. godine podnositeljica je predložila nagodbu, te
je taj podnesak poslan tuženicima te je ročište zakazano za 25. svibnja 2006.
godine.
Ročište je potom zakazano za 22. veljače 2007. godine, a koje je odgođeno te je
spis stavljen u kalendar do 13. travnja 2007. godine, uz rješenje Suda da će
sljedeće ročište bit zakazano pisanim putem.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Postupak je u konkretnom predmetu pokrenut 15. ožujka 2000. godine.
Ustavna tužba podnijeta je 13. listopada 2005., a do tog dana sudski postupak
nije pravomoćno okončan pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno pet (5) godina, šest (6) mjeseci i
dvadeset osam (28) dana.

4.2. POSTUPANJE NADLEŽNOG SUDA

U pravno relevantnom razdoblju postupak se vodio, i još uvijek se vodi, samo
pred sudom prvog stupnja, te nije donijeta meritorna odluka u parničnom
postupku.

4.3. PONAŠANJE PODNOSITELJICE USTAVNE TUŽBE
(TUŽITELJA U PARNIČNOM POSTUPKU)

Ustavni sud ocjenjuje da je podnositeljica ustavne tužbe svojim ponašanjem,
traženjem dodatnih rokova za specifikaciju tužbenog zahtjeva, doprinijela
duljini trajanja postupka, ali to ne opravdava sud u konačnici za trajanje ovog
postupka, ukupno preko sedam godina.

4.4. SLOŽENOST SUDSKOG PREDMETA

U konkretnom slučaju ne radi se o složenom postupku.

OCJENA USTAVNOG SUDA

5. Ustavni sud utvrđuje da postupak u ovom predmetu ukupno traje preko sedam
godina što ne udovoljava zahtjevu suđenja u razumnom roku.
Slijedom navedenog, a imajući u vidu ukupno trajanje postupka, te neučinkovitost
suda, Ustavni sud je utvrdio da je dugim trajanjem i neučinkovitim provođenjem
ostavinskog postupka, u kojemu nije pravomoćno odlučeno, podnositeljici
povrijeđeno ustavno pravo da zakonom ustanovljeni neovisni i nepristrani sud u
razumnom roku odluči o njegovim pravima i obvezama, koje je zajamčeno člankom
29. stavkom 1. Ustava Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4143/2005
Zagreb, 4. travnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 45/2007-1501
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)